Það er mér mikil ánægja að taka þátt í opnun þessarar glæsilegu stöðvar hér í dag . Ég er sannfærður um , að við stígum í dag mikilvægt skref til aukins öryggis fyrir landsmenn , þó ég voni vissulega , eins og við öll , að ekki muni koma til þess að reyni á stöðina í sínu raunverulega meginhlutverki ; að grípa inn í ef eldri systir hennar í Reykjavík verður óstarfhæf . Gert er ráð fyrir þessi stöð hér á Akureyri verði eins konar speglun á vinnuaðstöðu í björgunarmiðstöðinni í Skógarhlíð , vaktstöð Neyðarlínunnar og stjórnstöðvar lögreglu þar . Tilkoma Neyðarlínunnar , fjarskiptamiðstöðvar lögreglu og síðar björgunarmiðstöðvar í Skógarhlíð hefur aukið öryggi landsmanna . Felst það einkum í því að samhæfing og samvinna öryggis - og björgunaraðila hefur vaxið og styrkst , viðbragðstími hefur styst og viðbragðsáætlanir gerðar og endurskoðaðar og svo mætti lengi áfram telja . Frekari uppbygging á þessu sviði , svo sem tilkoma þessarar nýju stöðvar , bætir þar enn um betur . En þó við vonum jafnan að ekki reyni á þær ráðstafanir sem við gerum vegna öryggis okkar , þá er jafn mikilvægt eftir sem áður að þær ráðstafanir séu þess eðlis , að þær dugi ef til kastanna kemur . Það er afar brýnt fyrir landsmenn alla , að stöð eins og þessi , búin fullkomnum tækjum og þjálfuðum mönnum , sé til taks ef á þarf að halda . Tækin eru fyrir hendi og við gerum ráð fyrir því , að reglulega verði unnið í stöðinni svo starfsmenn skorti hvorki reynslu né þekkingu . Ég ber fullt traust til þessarar stöðvar og starfsmanna hennar og vænti góðs af þeim mikilvægu störfum sem hér verða unnin . Góðir áheyrendur . Ég tel engan vafa á því , að skynsamlega var ráðið þegar ákveðið var að stöð þessi yrði hér á Akureyri . Það er skynsamlegt af landfræðilegum ástæðum , þegar horft er til hugsanlegra náttúruhamfara og veðuraðstæðna , en auk þess er mikilvægt að grunnveitukerfin eru með öllu óháð höfuðborgarsvæðinu . Þá þykir mér skipta máli , að með starfrækslu stöðvarinnar hér má segja að jafnvægi aukist milli höfuðborgar og landsbyggðar , því að nú verður þekking og reynsla til hér á Akureyri og fullkominn tækjabúnaður stöðvarinnar getur nýst mönnum hér á svæðinu með beinum hætti , svo sem við gerð viðbragðsáætlana . Aðstaða hér og tækjabúnaður skapar að auki tækifæri til að efla og auka samvinnu og samhæfingu milli landssvæða á sviði öryggis - og björgunarmála . Þar fyrir utan nýtist þessi búnaður sem hér er og þjálfun starfsmanna vel fyrir stjórnun og skipulagningu stærri viðburða á Norðurlandi öllu . Ég færi þakkir öllum þeim sem komið hafa hér að málum ; stofnunum , hönnuðum og iðnaðarmönnum , og vona að lengi sjái merki hugvits þeirra og góðs handbragðs . Ég lýsi stöðina opnaða og bið þeim blessunar sem hér munu starfa .